Приложение № 2 към чл. 6
(Изм. - ДВ, бр. 3 от 2006 г., изм. и доп. - ДВ, бр. 3 от 2011 г., изм. и доп. - ДВ, бр. 12 от 2016 г., в сила от 12.02.2016 г., изм. - ДВ, бр. 3 от 2018 г., изм. - ДВ, бр. 31 от 2019 г., в сила от 12.04.2019 г.)

Информация за преценяване на необходимостта от ОВОС

I. Информация за контакт с възложителя:
1. Електроенергиен системен оператор ЕАД, ЕИК: 175201304
2. Пълен пощенски адрес – 1618 гр. София, бул. Цар Борис III № 201
3. Телефон: 02/9696802, факс: 02/9626189, е-mail: eso@eso.bg
4. Лице за контакт – Валентина Гюрова- тел. 0889 62 55 67, e-mail: v.gyurova@eso.bg

II. Резюме на инвестиционното предложение:

1.Характеристики на инвестиционното предложение:

	Инвестиционното предложение предвижда реконструкция на линейно съоръжение на техническата инфраструктура за пренос на електроенергия - ВЛ 110 kV „Емона“ от п/ст „Старо Оряхово” 110/20 kV до п/ст „Хелиос“ 110/20 kV.
	Реконструкцията се налага основно поради влошено експлоатационно състояние следствие на амортизация на съоръжението, съобразена е с развитието на електропотреблението и ще повиши безопасността и надеждността на електрозахранването в региона.
	Началото на ВЛ 110 kV „Емона“ започва от изводен портал в ОРУ на п/ст „Старо Оряхово“ 110/20 kV в землището на с. Старо Оряхово, община Долни Чифлик, област Варна. От п/ст „Старо Оряхово“ електропровода се насочва на юг, като в междустълбиe 1-2 пресича два електропровода 20 kV, а в междустълбие 2-3 още един съществуващ електропровод 20 kV. В междустълбие 8-9 пресича път I-9 Варна – Бургас. От стълб 14 трасето чупи в посока юг – изток, а в междустълбие 28-29 пресича река Фандъклийска и ВЛ 20 kV „Шкорпиловци“ и „Галина“. От стълб 28 трасето отново чупи и се насочва на юг. На стълб 39 трасето чупи на югозапад, като в междустълбие 40-41 отново пресича път I-9 Варна – Бургас. От стълб 48 е осъществено сляпо отклонение за п/ст „Бяла“, собственост на „Енерго-Про“. На стълб 70 трасето чупи и се насочва на юг, като в междустълбие 72-73 пресича асфалтов път с. Попович – с. Дюлино, а в междустълбие 76-77 електропровод ВЛ 20 kV „Приселци“. От стълб 78 е осъществено сляпо отклонение за мобилна п/ст „Приселци“, собственост на „ЕР ЮГ“, а в междустълбие 78-79 трасето пресича асфалтов път с. Приселци – с. Раковсково. От стълб 85 ще се осъществи разкъсване към нова п/ст „Обзор“ 110/20 kV, което е обект на друг проект. След стълб 99 трасето се насочва югозападно, като в междустълбие 129-130 пресича асфалтов път к. к. Слънчев бряг – с. Кошарица и се присъединява на портала на п/ст „Хелиос“, находяща се в с. Кошарица, общ. Несебър, област Бургас.
Така описаното трасе на ВЛ 110kV „Емона“ върви основно в планински пресечен терен и преминава на територията на земеделски и горски имоти, с дължина 34,6 км.
Средната надморската височина по трасето на ВЛ е 151 метра. Брой стълбове 130.
ВЛ 110 kV „Емона“ ще се реконструира за две тройки проводници тип АСО-400 и едно мълниезащитно въже тип OPGW, окачени на стомано-решетъчни стълбове болтова конструкция с антикорозионна защита „горещо поцинковане“.

Съгласно метеорологичното проучване реконструираната ВЛ 110 kV „Емона“е разделена на следните участъци, които ще се оразмерят както следва:
- участък с дължина 22 км от п/ст „Старо Оряхово“ 110/20 kV до ст. № 78 (стара номерация ст. № 77А) – за него са възприети условията на III кл. р. V1 = 30 m/s; V2 = 15 m/s. 
-участък с дължина 5,5 км от ст. № 78 (стара номерация ст. № 77А) до ст. № 99 (стара номерация ст. № 98) – за него са възприети условията на IV кл. р. V1 = 35 m/s; V2 = 20 m/s.
-участък с дължина 4,5 км от ст. № 99 (стара номерация ст. № 98) до ст. № 120 (стара номерация ст. № 119) – за него са възприети условията на I сп. кл. р. V1 = 35 m/s; V2 = 20 m/s.
- участък с дължина 2,6 км от ст. № 120 (стара номерация ст. № 119) до п/ст „Хелиос“ – за него са възприети условията на IV кл. р. V1 = 35 m/s; V2 = 17,5 m/s.
	Инвестиционният проект, фаза Работен проект е изготвен, като всички съществуващи стълбове се подменят с нови, без промяна на местата им.
Изключение правят 9 бр. стълбове, които се преместват в рамките на същия имот, в който се намират:
-	ст.№ 9 се измества с 10м напред към ст. № 10;
-	ст.№ 18 се измества с 30м напред към ст. № 19;
-	ст.№ 81 се измества с 10м назад към ст. № 80;
-	ст.№ 84 се измества с 5м напред към ст. № 85;
-	ст.№ 109 се измества с 10м напред към ст. № 110;
-	ст.№ 117 се измества с 45м назад към ст. № 116;
-	ст.№ 118 се измества с 30м назад към ст. № 117;
-	ст.№ 119 се измества с 5м назад към ст. № 118;
-	ст.№ 115 се измества с 10м напред към ст. № 116;

Основание за изместването на стълбовете на фаза „Работен проект“ са последните изменения на Закон за енергетиката (ЗЕ), редакция бр. 83 от 9.10.2018 г., и неговите разпоредби във връзка с чл. 182, ал.2 от ЗУТ: „Строеж в чужд поземлен имот имат право да извършват лицата , в полза на които е учреден сервитут по чл. 64 и § 26 от преходните и заключителните разпоредби на Закона за енергетиката. На същите се издава разрешение за строеж по чл. 148.
” За заварените енергийни обекти, съществуващи към м. юли 1999 г., сервитутите възникват с влизане в сила на закона /чл.60, ал.2, т.2 ЗЕЕЕ/.
Съгласно § 26, ал.1 ПЗР ЗЕ възникналите по силата на отменения ЗЕЕЕ сервитутни права в полза на енергийните предприятия за съществуващи към влизането в сила на този закон енергийни обекти запазват действието си;
Съгласно НАРЕДБА № 16 от 9.06.2004 г. за сервитутите на енергийните обекти Чл. 5. (2) (Нова – ДВ, бр. 12 от 2014 г.) Не се изисква разработване на подробен устройствен план, когато титуляр на сервитут изгражда нови проводи, ако техният сервитут попада изцяло в сервитута на съществуващ енергиен обект.
От цитираните по-горе текстове имаме основание да считаме, че изместването на 9 броя стълбовете на описаните разстояния е в съответствие с действащата нормативна уредба, а право на титуляря „Електроенергиен системен оператор“ ЕАД е да реконструира настоящия енергиен обект в рамките на сервитута му, като не се разработва подробен устройствен план.

Дейностите по реконструкцията на ВЛ не са свързани с използване на взрив, няма да се наложи изграждане на нови пътища, а ще се ползва съществуващата пътна инфраструктура. 
При подмяната на стълбовете ще се използват стандартни строителни материали: кофраж, бетон, баластра, чакъл, спомагателни материали, бои, лакови покрития, машинно оборудване и др. 
Фундаментите ще се изливат от бетон за всеки от стълбовете. Полагането, видът на армировката и избора на фундамент се определят от височината на стълба и геоложките особености на подложната повърхност. 
Генерираните по време на подмяната отпадъци са преди всичко строителни отпадъци от използваните материали (арматурно желязо; бетонови парчета, дърво от кофражите на стоманобетонните конструкции; метални отпадъци и други) и битови отпадъци. 
Строителните отпадъци ще се транспортират до депа за строителни отпадъци. 
Отпадъците от почва, камъни и изкопани земни маси (код 17 05 04) ще се генерират при оформянето на фундаментите. Изкопаните земни и скални маси ще се използват за насипване и подравняване на терена при изграждане на фундаментите. 
Строителните отпадъци (код 17 01 01) ще са в незначителни количества. По време на строителството не се очаква отдeляне на опасни отпадъци. 
Не е предвидено водовземане за питейни, промишлени и други нужди, вкл. чрез обществено водоснабдяване (В и К или друга мрежа) и/или от повърхностни води, и/или подземни води. 
Не се предвижда използване на природни ресурси.
През етапа на осъществяване на инвестиционното предложение се очакват предимно неорганизирани емисии на вредни вещества в атмосферния въздух. Замърсяването на въздуха в района по време на строителството ще се дължи на:
-  Изгорели газове от двигателите с вътрешно горене (ДВГ) на машините осъществяващи строителните и транспортни дейности. Основните замърсители, които ще се отделят във въздуха са СО, NOx, SO2, CH-ди и прах. Тези емисии  ще зависят от броя и вида на използваната при строителството техника и режима на работа.
-  Прахови частици - при изпълнение на строително-монтажните работи ще се емитира прах основно при изкопните работи, депонирането на хумусния слой и след това при възстановяването на терена, като концентрацията му до голяма степен ще зависи от сезона, през който ще се извършват строителните дейности, климатичните и метеорологичните фактори и предприетите мерки за намаляване праховото натоварване. 
С инвестиционното предложение се цели интегриране на предвижданията по отношение на околната среда в процеса на развитие, като цяло и опазване на околната среда, основавайки се на следните принципи: 
-  устойчиво развитие; 
- предимство на предотвратяването на замърсяване пред последващо отстраняване на вредите причинени от него;
- съхраняване и опазване на екосистемите; 
- предотвратяване замърсяването и увреждането на този район.
По такъв начин ще се гарантира в максимална степен защитата на природната среда и здравето на хората, решавайки проблемите по урегулиране на територията в областта на околната среда.
Инвестиционното предложение няма да доведе до замърсяване и дискомфорт на околната среда по време на СМР и експлоатацията, тъй като: 
- не се предвижда дейности, при които се отделят значителни емисии на замърсители в околната среда;
- стъпките на стълбовете са съществуващи и не засягат чувствителни, уязвими, защитени, санитаро-охранителни зони и др.;
- предвиждат се съответните решения на екологосъобразно третиране на формираните отпадъци.
Предлаганото инвестиционно предложение не съдържа дейности и съоръжения, които могат да доведат до инциденти застрашаващи околната среда. Възможни са последици от възникване на следните бедствия: 
Земетресение - България се намира в Егейската сеизмична зона, която е част от средиземноморски земетръсен пояс. В резултат на сеизмичното действие в отделни райони или по цялата територия на страната, за енергосистемата е възможно да възникне аварийна обстановка, свързана с прекъсване на преносни електропроводи. 
Ураганен вятър, снегонавявания, заледяване, обледяване - възможни са широкообхватни аварии, които засягат главно съоръженията и мрежите на преносната система. Могат да се получат различни степени на деформация на стълбовете и скъсване на проводниците. 
Аварии - обектът не е застрашен от пожар и експлозия. Противопожарни съоръжения не се предвиждат. Всички габаритни разстояния от ВЛ до и над сгради съоръжения, запалителни материали и др. са съгласно „Наредбата за устройство на електрическите стълбове и електропроводните линии“, „Наредба за техническата експлоатация на електрическите централи и мрежи“, „Правилник за техническа безопасност“ 

Въздушните електропроводни линии представляват надземно изградена система от проводници и стълбове, предназначени за пренос на електрическа енергия с високо напрежение. Всички работи се извършват на открито при атмосферни условия. При обходите и огледите е необходимо да се има предвид, че въздушната линия е под напрежение. Задължително условие е заземяването на проводниците и мълниезащитно въже при монтажа и регулацията им с преносими заземители. 

2. Местоположение на площадката, включително необходима площ за временни дейности по време на строителството.
Територията на инвестиционното предложение не попада в границите на защитени територии, по смисъла на Закона на защитените територии, но попада в границите на четири защитени зони ( Натура 2000) по смисъла на ЗБР: „Плаж Шкорпиловци“, „Камчийска и Еменска планина“ – за опазване на природните местообитания и на дивата флора и фауна, „Емине“ и „Камчийска планина“ - за опазване на дивите птици.
Реализирането на инвестиционното предложение няма да доведе до намаляване числеността на популации на видове и да влоши благоприятния им природозащитен статус, както и предизвика промени в биологичното разнообразие на района като цяло. 
Трасето е съобразено с изискванията за рационално използване на земята и минимално увреждане на ландшафта, като се преминава основно през земеделски земи извън регулацията на населените места.
Предвидената реконструкция на съществуващата ВЛ няма да доведе до негативно въздействие върху защитените зони от Мрежата Натура 2000 от реализацията на инвестиционното предложение в неговата цялост. 
При прилагане предложените в настоящия доклад смекчаващи мерки въздействията върху защитената зона се очаква да бъдат минимизирани до степен за осигуряване на нейната функционална цялост.
Няма данни трасето да засяга обекти на културното наследство и обекти подлежащи на здравна защита.

3. Описание на основните процеси, капацитет, включително на съоръженията, в които се очаква да са налични опасни вещества от приложение № 3 към ЗООС. 

ВЛ 110 kV „Емона“ ще се реконструира за две тройки проводници тип АСО-400 и едно мълниезащитно въже тип OPGW, окачени на стомано-решетъчни стълбове болтова конструкция с антикорозионна защита „горещо поцинковане“.
Съгласно техническото задание за фазови проводници на електропровода ще се използва проводник марка тип АСО-400 с електромеханични характеристики по БДС 1133-89.
Проводниците са оразмерени по метода на „фиктивните напрежения“ с максимално допустимо механично напрежение на опън σ max= 92,77 MPa. Направено е електромеханично оразмеряване съгласно изискванията на НУЕУЕЛ.
Изолацията на електропровода ще се изпълни с полимерни изолатори.
Новите стълбове, използвани за изграждане на електропровод  ВЛ 110 kV са проектирани за фазови проводници марка тип АСО-400, болтова конструкция с предвидена антикорозионна защита чрез горещо поцинковане, съгласно БДС EN ISO 1461:2009 или еквивалент.
Конструкцията на новите стълбове предвидени за реализирането на настоящия работен проект, както и окачването на проводниците към тях не противоречат на мерките, заложени в „Конвенция за опазване на дивата европейска флора и фауна и природните местообитания /Бернска конвенция/”.
Подробна записка за всеки един използван тип стълб е дадена в част: Строително-конструктивна на работния проект.

Защита от пренапрежение и заземяване:
Определените максимални механични напрежения на оптичното въже са съобразени с провесите на проводниците, така че провесите ма мълниезащитното въже да не ги превишават.
Новото мълниезащитно въже с вградени оптични влакна ще бъде изградено от еднослоен стоманен алуминизиран проводник, в който има метална тръбичка с изтеглени в нея оптични влакна. Същите работят при дължина на вълната 1550 nm. Оптичната част дава възможност да се монтират 48 оптични влакна. Влакната да бъдат тип „Non-Zero dispersion-shifted single mode optical fiber“, отговарящи на спецификациите по ITU-TI-G.655.
При изготвянето на монтажните таблици е съобразено изискването на производителя на мълниезащитното въже тип OPGW да не се превишава параметъра “Maximum permissible installation force”. За избраният тип въже те са: за ACS66-5,6 kA – F instаlation max = 24.0 kN
	OPGW трябва да се изтегля с не по-високо от зададеното от производителя механично напрежение. Данни за използваното м.з. въже тип OPGW, както и разпределението по барабани са дадени в приложения към проекта.
	За осигуряване на необходимите коефициенти на сигурност по отношение на механичните натоварвания е достатъчно максимално допустимото механично напрежение на опън на изолатора и арматурата да не бъде по-малко от 120 kN без значение от вида на изолаторната верига - носителна или опъвателна.
Направена е проверка за сближение на изолаторните вериги на носителните стълбове до конструкцията на стълба при работни напрежения, атмосферни и комутационни пренапрежения и за качване на стълба под напрежение. Заключението е, че за тези стълбове и проводник АСО- 400 меродавно условие е допустимото сближение при работно напрежение на клемата на изолаторната верига с конструкцията на стълба, при максимална скорост на вятъра без лед (35m/s). Допустимото отношение на теглово към ветрово междустълбие при пренебрегване на масата на изолаторната верига e 0,646 за верига с изолатор с максималната строителна дължина 1800mm.
Силиконовите изолатори следва да са защитени от действието на електрическата дъга при пробив при атмосферни пренапрежения. Защитата се предвижда със защитни искрови междини.
4. Схема на нова или промяна на съществуваща пътна инфраструктура.
За реконструкцията на ВЛ не се налага промяна на съществуващата пътна инфраструктура. Ще се използват  съществуващите пътища от общинската и републиканската пътна инфраструктура, както и пресичаните черни пътища. Те ще служат и  като временни подходи към стълбовете. Може да се наложи направа или възстановяване на временни пътища и подходи до местата на някои от стълбовете, които към момента не могат да се предвидят количествено. Няма да се изгражда нова инфраструктура. Предвидено е всички площи, използвани за временно ползване по време на строителството на ВЛ, да се освободят и възстановяват до завършването на обекта.
Подземни комуникации по трасето в близост до проектните места на стълбовете не са установени. 

5. Програма за дейностите, включително за строителство, експлоатация и фазите на закриване, възстановяване и последващо използване.
Строителството ще се извършва поетапно, като всеки строителен етап се изпълнява по цялата дължина на трасето. 
Първи етап: Подготовка на строителната площадка.
Втори етап: Демонтаж на проводници, изолаторни вериги и мълниезащитни.въжета.
Трети етап: Демонтаж на стълбове и изваждане на фундаменти.
Четвърти етап: Пикетаж, кариране и изкопни работи.
Пети етап: Изпълнение на новите фундаменти и заземители.
Шести етап: Монтаж и подготвяне на стълбовете за изправяне.
Седми етап: Изправяне на стълбовете.
Осми етап: Монтаж на изолаторни вериги.
Девети етап: Изтегляне и регулиране на проводниците и м.з.въже.
Десети етап: Монтаж на носителни клеми, табели “Опасно за живота”, номериране, датиране на стълбовете и др.
Единадесети етап: Довършителни работи, измервания и изпитания, извозване на материали и отпадъци и възстановяване на терена.
Разделянето на етапи до известна степен е условно, предвид някои технологични застъпвания.

6. Предлагани методи за строителство.
При изпълнението на строително-монтажните работи по реконструкцията на ВЛ ще се спазват изискванията за наредбите за осигуряване на здравословни и безопасни условия на труд при строително-монтажни работи и на предписанията в плана за безопасност и здраве, който е част от проектната разработка. Изискванията ще се спазват както по отношение на общата организация на строителния обект, така и при изпълнението на всеки конкретен вид работа – изкопни работи, фундиране, монтиране на стоманорешетъчни конструкции, монтиране на изолация, проводници и м.з. въже и др. 
Конструкцията на новите стълбове, предвидени за реализирането на настоящия работен проект, както и окачването на проводниците към тях не противоречат на мерките, заложени в „Конвенция за опазване на дивата европейска флора и фауна и природните местообитания /Бернска конвенция/”.
Всеки стълб се предвижда да се заземи, при което се намалява риска от опасни нива на крачни напрежения за хора и животни. 
За всеки стълб се предвижда изграждане на собственa заземителенa инсталация, която ще осигури надеждно отвеждане на токовете на късо съединение при възникване на повреди по електропровода и атмосферни пренапрежения. Защитата на ВЛ от атмосферни пренапрежения ще се осъществи с МЗВ със защитен ъгъл 30°, заземено на всеки стълб. 
Температурата на загряване на проводника не превишава пределно допустимите такива, опасни за кацане на птици.
За новопроектираните стълбове са разработени фундаменти за здрава почва, в зависимост от очакваните геоложки условия. Съгласно геоложко-хидроложко характеристики по трасето на електропровода, отсъстват плитки подземни води. Строителството на въздушната линия не замърсява подпочвените води. Подробностите са дадени в част строително-конструктивна. 
Изкопите ще се изпълняват механизирано – с багер и с ръчно дооформяне, по посочени в проекта размери. Ще се изпълняват по четири изкопа за всеки стълб. Типа на фундаментите и съответно, размерите на всеки изкоп, зависят от типа на съответния стълб.
7. Доказване на необходимостта от инвестиционното предложение.
Реконструкцията се налага основно поради влошено експлоатационно състояние в следствие на амортизация на съоръжението, съобразена е с развитието на електропотреблението и ще повиши безопасността и надеждността на електрозахранването в региона. 
8. План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях.
Реконструкцията е на съществуващо трасе без промяна и отклонение от сервитутната зона.

9. Съществуващо земеползване по границите на площадката или трасето на инвестиционното предложение.
Реконструкцията на ВЛ се осъществява без промяна на сервитутната зона, която преминава през землищата на:
•	с. Старо Оряхово, ЕКАТТЕ: 68998, община Долни Чифлик, област Варна;
•	с. Рудник, ЕКАТТЕ: 63197, община Долни Чифлик, област Варна;
•	с. Горица, ЕКАТТЕ: 16078, община Бяла, област Варна;
•	гр. Бяла, ЕКАТТЕ: 07598, община Бяла, област Варна;
•	с. Господиново, ЕКАТТЕ: 17323, община Бяла, област Варна;
•	с. Попович, ЕКАТТЕ: 57635, община Бяла, област Варна;
•	с. Раковсково, ЕКАТТЕ: 62102, община Несебър, област Бургас;
•	с. Приселци, ЕКАТТЕ: 58431, община Несебър, област Бургас;
•	с. Баня, ЕКАТТЕ: 02703, община Несебър, област Бургас;
•	гр. Свети Влас, ЕКАТТЕ: 11538, община Несебър, област Бургас;
•	гр. Несебър, ЕКАТТЕ: 51500, община Несебър, област Бургас;
•	с. Кошарица, ЕКАТТЕ: 39164, община Несебър, област Бургас;
Изготвен е координатен регистър на централните точки на стъпките на стълбовете.

10. Чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.
С реализирането на инвестиционното намерение, не се засягат чувствителни територии в т.ч. чувствителни зони, уязвими зони и санитарно-охранителни зони. Предложения план не попада в Защитена територия по смисъла на „Закон за защитените територии“. 
11. Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство).
- добив на строителни материали – НЕ
- нов водопровод – НЕ
- добив  или  пренасяне  на  енергия  –  ДА,  пренос  на  електрическа енергия  с  напрежение 110kV.
- жилищно строителство – НЕ
-третиране на отпадъчните води – НЕ
По време на строителните дейности, ще бъде инсталирана химическа тоалетна, която ще се обслужва от фирмата доставчик. По време на експлоатацията няма да се формират битови и производствени отпадъчни води.

12. Необходимост от други разрешителни, свързани с инвестиционното предложение.
При изготвяне на Работния проект на ИП са извършени всички съгласувателни процедури със специализираните контролни органи и експлоатационни дружества, съгласно чл. 142 от ЗУТ.

III. Местоположение на инвестиционното предложение, което може да окаже отрицателно въздействие върху нестабилните екологични характеристики на географските райони, поради което тези характеристики трябва да се вземат под внимание, и по-конкретно. 
Въздушната линия е с дължина 34,6 км. и засяга землищата на: 
с. Старо Оряхово и с. Рудник, община Долни Чифлик, област Варна, с. Горица, гр. Бяла, с. Господиново и с. Попович, община Бяла, област Варна; с. Раковсково, с. Приселци, с. Баня, гр. Свети Влас, гр. Несебър и с. Кошарица, община Несебър, област Бургас.
Инвестиционното предложение ще се реализира извън границите на защитените райони. Фундаментите на стълбовете ще бъдат изградени също извън защитени територии и зони.
Инвестиционното предложение не е свързано с генериране на емисии и отпадъци по вид и количество, които да окажат отрицателно въздействие на видове, които са предмет и цел на опазване в защитените зони. Няма вероятност да се окаже отрицателно влияние върху предмета и целите на опазване на защитените зони. 

IV. Тип и характеристики на потенциалното въздействие върху околната среда, като се вземат предвид вероятните значителни последици за околната среда вследствие на реализацията на инвестиционното предложение.

Процесът на реализация на инвестиционното предложение ще бъде съобразен с всички законови и нормативни изисквания, и няма да води до значими негативни последици по отношение на компонентите на околната среда.
Здравен риск за населението не би могъл да се очаква, тъй като и при неограничен престой в близост до линията, интензитета на електромагнитното поле е под 5 kV/m.
Нейонизиращи лъчения са електромагнитните лъчения, които поради своята същност не предизвикват йонизация в средата, през която преминават.
Електромагнитното поле (ЕМП) е съвкупност от електрично и магнитно поле и се разпространява в пространството във вид на електромагнитни вълни. Спектърът на нейонизиращите електромагнитни излъчвания включва ултравиолетовите, видимите, инфрачервените лъчи и радиовълните. 
Източници на електромагнитни лъчения в околната среда са високоволтовите електропроводи и съоръжения от електропреносната мрежа. Те са с определена зона на въздействие в границите на определените сервитути. Съгласно Правилника за безопасност и здраве при работа в електрически уредби на електрически и топлофикационни централи и по електрически мрежи издаден от Министерство на енергетиката и енергийните ресурси, за електропроводни линии с напрежение до 110 kV се разрешават дейности на разстояние от нивото на най-ниския проводник не по-малко от 2,0 м; т.е. на такова разстояние електромагнитните излъчвания не застрашават човешкото здраве. 
Като цяло може да се направи заключението, че с изграждането и функционирането на предвидената ВЛ 110 кV няма да се създават натоварващи вредни лъчения. Поради отдалечеността си ВЛ няма да оказва негативно и смущаващо въздействие върху жилищни зони.
За недопускане излагане на населението на здравен риск от въздействието на електромагнитното поле, не трябва да се допуска строителство в хигиенно защитната зона на електропровода. 
Реализирането на ИП не е свързано със значими емисии на замърсители на въздуха в района. С изключение на краткотрайните и минимални въздействия по време на строителството, ИП не е свързано с източници на замърсяване на атмосферния въздух по време не експлоатацията.

Няма да се окаже влияние върху количествения режим и качеството на повърхностните и подземни води, общото състояние на водните екосистеми и процесите на самоочистване в условията на нормални и сухи години. Не се очаква изменение в хидроложките и хидрогеоложките изменения на водите от реализирането на проекта. Естеството на прилаганите дейности не предполага замърсяване на подземните и повърхностни води в района. Не съществуват условия за заливане на територията. 

Нарушаването на почвената покривка при СМР е свързано с извършването на определени количества земно-изкопни работи, както и отъпкване на почвата в сервитутната зона. Всички временни подходи до стълбовете и временни площадки ще бъдат рекултивирани и възстановени. Не се очаква промяна на геоложката основа с произтичащи от това последици. 
Основното отрицателно въздействие на ВЛ е върху видимата естетическа среда. Предвид фактическата обстановка, в района на ИП очакваните изменения няма да имат регресивен характер и се предвижда ландшафтите да запазят способността си да изпълняват ресурсовъзпроизвеждащите си и средовъзпроизвеждащи си функции. 
Трасето на ВЛ не преминава през установени и регистрирани в националния геофонд находища на подземни природни богатства. Влияние върху природните обекти и минералното разнообразие не се очаква. 
При реализиране на ИП не се очаква въздействие върху биологичното разнообразие и неговите елементи и защитени територии. 
В района на ИП няма регистрирани паметници на културно-историческото наследство и строителството не засяга такива паметници. 
Очакваните вибрации при транспортиране на елементите на ВЛ са значително по-ниски от препоръчваните и са в рамките на 0,1 mm/s и не може да се очаква каквото и да е въздействие върху сгради и съоръжения разположени около трасето. 
Изграждането и експлоатацията на ВЛ не представлява потенциален риск за промяна в здравословния статус на населението в района. 
Поради ниската мощност на емисиите при монтажа на ВЛ и значителната територия, на която ще се осъществи този монтаж, не могат да се очакват значими кумулативни въздействия. 
Теренът предвиден за реализация на ИП не попада в защитена територия по смисъла на защитените територии.  
Трансграничен характер на въздействието няма. 
Териториалният обхват на въздействие, в резултат от реализацията на инвестиционното предложение ще е преди всичко по време на строителството и ще е ограничен и локален. Характера на инвестиционното предложение не предполага въздействие и не застрашава здравето на населението. 

V. Обществен интерес към инвестиционното предложение.
Възложителят е уведомил за своето инвестиционно намерение компетентния орган, както и е публикувал обявление на своята интернет страница.